Un bărbat în vârstă de 33 de ani a murit, sâmbătă, după ce s-a izbit cu mopedul de stâlpul unui pod de cale ferată din localitatea Măgura Ilvei, a anunțat Inspectoratul de Poliție Județean Bistrița-Năsăud, potrivit Agerpres.
Bărbatul nu avea permis de conducere pentru nicio categorie și nici mopedul nu era înregistrat.
Accidentul a avut loc sâmbătă, în jurul orei 17:30.
"În această după-amiază, poliţiştii din cadrul Compartimentului Rutier al Poliţiei oraşului Sângeorz-Băi au intervenit la un accident semnalat pe Drumul Judeţean 172D, în Măgura Ilvei. La locul evenimentului, poliţiştii au constatat că un bărbat de 33 de ani, din localitate, în timp ce se deplasa pe un moped, a intrat în coliziune cu stâlpul de susţinere al unui pod de cale ferată. În urma accidentului, din nefericire, a fost declarat decesul bărbatului. Verificările poliţiştilor au indicat faptul că acesta nu deţinea permis de conducere pentru nicio categorie de vehicule şi mopedul implicat în eveniment nu este înregistrat sau înmatriculat", spun reprezentanții IPJ Bistrița-Năsăud.
A fost întocmit un dosar penal, iar autoritățile continuă cercetările pentru a stabili cauza și modalitatea de producere a accidentului.